HLANO, ’nè, tharo, peli, ’ngoe! Ha re bona lipalo tsena li hlaha sekrineng sa kopano, rea tseba hore joale ke nako ea hore re lule fatše re mamele ’mino oa selelekela o qalang lenaneo la kopano. Ke nako ea hore re mamele lehlaso le monate la ’mino o bapaloang ke sehlopha sa ’mino oa liletsa sa Watchtower, ’me habohlokoa le ho feta ke nako ea hore re lokise likelello le lipelo tsa rōna e le hore re mamele lipuo tse tla latela. Empa ho etsahala’ng haeba batho ba bang ba sa lule fatše, ba ea holimo le tlaase kapa ba bua le metsoalle, ba sa hlokomele hore lenaneo le se le qalile? Ho hlakile hore ha ba elelloe hore na ke nako mang le hore na ho etsahala’ng, ha ba lemohe hore molula-setulo o se a le sethaleng le hore ’mino oa selelekela o se o qalile ’me bamameli ba se ba lutse fatše. Boemo bona bo ka ’na ba re hopotsa ketsahalo e ’ngoe ea bohlokoa le ho feta e haufi le ho etsahala, eo re lokelang ho lula re e lebeletse. Ketsahalo eo ke efe?